Þingræður haldnar á Alþingi Íslendinga



Herra forseti. Ég undra mig nokkuð á þessum fundarslitum. Ég hafði þegar um hádegi í dag kvatt mér hljóðs utan dagskrár, en féllst á að falla frá því þar eð hv. utanrmn. sæti enn að störfum. Ég hélt að við værum hér að bíða eftir niðurstöðum þess máls og sé því ekki annað ráð vænna, ef nú á hér að slíta fundi, en spyrja hæstv. forseta: Hef ég leyfi til að kveðja mér hljóðs utan dagskrár eða ekki? Ég hafði fengið jáyrði fyrir því í dag, en sem sagt eins og ég sagði áðan, ég féllst á að falla frá því þar til fyrir lægi hvernig ákvörðun og hvernig afgreiðslu á þál. hv. þm. Eiðs Guðnasonar um mótmæli gegn hvalveiðibanni lyktaði hér í þinginu í dag. Ég vil þá mælast til þess, að gert verði hlé á þessum fundi en honum ekki slitið eins og hér stendur til, og ég vil spyrja hvort þetta sé eðlileg afgreiðsla mála.



Ég vil að gefnu tilefni upplýsa það, að mér var eigi kunnugt um þessar viðræður hv. þm. við forseta og veit því ekkert um þær, en það er hans ákvörðun hvort tekið verður til máls utan dagskrár eða ekki, ef það er leyft. Ég hef gert ráðstafanir til þess að hann verði sóttur og hann mun þá taka afstöðu til þess.



Eins og hv. alþm. er kunnugt, þá er utanrmn. að fjalla um till. til þál. um mótmæli við banni gegn hvalveiðum. Nefndin hefur ekki enn lokið störfum. Ég var núna fyrir fáum mínútum að tala við formann nefndarinnar og hann gat ekki tjáð mér hvenær nál. lægi fyrir, en það yrði ekki fyrr en á morgun. Ég mun boða til fundar svo fljótt sem fært er, þegar nál. liggur fyrir.



Herra forseti. Mér finnst tæpast að þær upplýsingar sem við fengum nú frá hæstv. forseta nægi okkur, sökum þess að við upphaf þessa fundar lágu fyrir tvær yfirlýsingar. Önnur af hálfu utanrmn. um það, að hún mundi freista þess að ljúka störfum og skila áliti á þessum degi. Hin frá hæstv. sjútvrh. um það, að hann mundi þegar í fyrramálið tilkynna erlendum aðilum niðurstöðu ríkisstj. í máli, sem hér er fjallað um á Alþingi, þar sem því hafi enn áður verið heitið að farið yrði að vilja Alþingis í þessu máli. Mér virðist að við séum annað tveggja að láta leiða okkur hér í gildru í meginmáli, ellegar við hljótum að gera kröfu til þess að þingfundur sitji áfram, þar til niðurstaða utanrmn. liggur fyrir með þeim hætti, að við getum gripið í taumana, ef sá er vilji Alþingis, í tæka tíð fyrir þennan úrslitatíma í fyrramálið. Nú vildi ég gjarnan fá að vita hvort hæstv. forseti hefur gengið úr skugga um það, að ráðh. muni fresta því enn um sinn og þar til þingvilji liggur fyrir að senda fyrrnefnt skeyti um afstöðuna til hvalveiðibannsins.



Til þess að þetta liggi ljóst fyrir frá fyrstu hendi mun ég fresta þessum fundi í nokkrar mínútur og óska eftir því að formaður utanrmn. geti komið hér til þess að gera grein fyrir gangi mála í nefndinni, þar sem mér er ekki svo kunnugt um hvernig málin standa þar, ef menn geta fallist á það þá að bíða í 5 mínútur meðan fundinum er frestað. - Fundarhlé. Ég hef haft samband við formann utanrmn. Það er samkomulag um það við hann að boða til fundar kl. 1 á morgun um málið, sem hér var til umr., en hæstv. sjútvrh. mun gera grein fyrir því, hvernig það stendur gagnvart tímasetningum.



Herra forseti. Ég get skýrt frá því að ég lét ræða við framkvæmdastjóra Alþjóðahvalveiðiráðsins núna fyrri partinn í dag og við höfum frest til að senda inn mótmæli. Þeir munu halda sínum telex opnum til miðnættis á morgun. Það mun vera sami tími í London og hér. Ég mun því ekki senda mótmælin fyrr en um kvöldið. Menn geta því sofið á þessu í nótt. Forseti tók öll dagskrármál 44. fundar af dagskrá.